[pic] | EUROPA-KOMMISSIONEN |

Bruxelles, den 15.6.2010

KOM(2010)280 endelig

2010/0168 (NLE)

Forslag til

RÅDETS AFGØRELSE

om obligatorisk anvendelse af FN/ECE-regulativ nr. 100 i forbindelse med godkendelse af motorkøretøjer for så vidt angår elektrisk sikkerhed

BEGRUNDELSE

Forslag til Rådets afgørelse om obligatorisk anvendelse af FN/ECE-regulativ nr. 100 i forbindelse med godkendelse af motorkøretøjer for så vidt angår elektrisk sikkerhed

1. Baggrunden for forslaget

I betragtning af hvor vigtigt det er at nedbringe CO2-emissionerne fra vejtransport og i lyset af prisen og forsyningssikkerheden for olie, kan elektriske biler (hybridelektriske og rent elektriske) meget vel være et alternativ til de traditionelle forbrændingsmotorer, der anvender fossile brændstoffer. Hvis afgørelsen vedtages, vil den udgøre et vigtigt skridt på vejen mod tilvejebringelsen af et højt niveau for den offentlige sikkerhed og et velfungerende indre marked for elektriske køretøjer, som nu markedsføres i stigende omfang. I henhold til det nye rammedirektiv (direktiv 2007/46/EF) er de lovgivningsmæssige rammer for typegodkendelse af motorkøretøjer blevet udvidet til at omfatte alle vejkøretøjer. De omfatter derfor også køretøjer med alternative fremdriftssystemer, såsom rent elektriske og hybridelektriske biler. Forslaget tilsigter at sikre, at alle elektriske køretøjer, der markedsføres i Europa, er konstrueret i overensstemmelse med fælles sikkerhedsstandarder, og at køretøjernes brugere dermed beskyttes mod kontakt med køretøjets højspændingsdele. I FN/ECE-regulativ nr. 100 fastsættes der sikkerhedsforskrifter for godkendelsen af køretøjer med elektriske fremdriftssystemer (rent elektriske og hybridelektriske køretøjer). Hvis anvendelsen af FN/ECE-regulativ nr. 100 gøres obligatorisk, vil det sikre en forenklet godkendelsesprocedure i kraft af de ensartede forskrifter for elektrisk sikkerhed heri. Der er bred tilslutning til forslaget, da ensartede forskrifter for prøvning vil forenkle godkendelsen af elektriske køretøjer. Disse forskrifter vil rent faktisk erstatte divergerende godkendelsespraksis i visse medlemsstater og dermed føre til betydelige besparelser for fabrikanterne. |

2. HØRING AF BERØRTE PARTER OG KONSEKVENSVURDERING |

Ikke relevant. |

3. FORSLAGETS RETLIGE ASPEKTER Hvis anvendelsen af FN/ECE-regulativ nr. 100 gøres obligatorisk, vil det sikre en forenklet godkendelsesprocedure i kraft af de ensartede forskrifter for elektrisk sikkerhed heri. Ensartede forskrifter for prøvning vil forenkle godkendelsen af elektriske køretøjer ved at erstatte divergerende praksis i visse medlemsstater og vil dermed føre til betydelige besparelser for fabrikanterne. Retsgrundlaget for forslaget er artikel 34, stk. 2, i Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer. Målene med forslaget kan ikke i tilstrækkelig grad opfyldes af medlemsstaterne. Et EU-initiativ vil bedre kunne opfylde forslagets målsætninger, fordi man dermed undgår den opsplitning af det indre marked, som ellers ville finde sted, og det vil gøre køretøjer mere sikre og miljøvenlige. Forslaget opfylder således nærhedsprincippet. Forslaget er i overensstemmelse med proportionalitetsprincippet, fordi det ikke går længere end nødvendigt for at opfylde målsætningerne om at sikre et velfungerende indre marked og garantere et højt offentligt sikkerhedsniveau og miljøbeskyttelsesniveau. 4. Budgetmæssige konsekvenser Forslaget har ingen konsekvenser for EU-budgettet. 5. YDERLIGERE OPLYSNINGER Den foreslåede retsakt er af relevans for EØS og bør derfor omfatte hele Det Europæiske Økonomiske Samarbejdsområde. |

2010/0168 (NLE)

Forslag til RÅDETS AFGØRELSE

om obligatorisk anvendelse af FN/ECE-regulativ nr. 100 i forbindelse med godkendelse af motorkøretøjer for så vidt angår elektrisk sikkerhed

(EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde,

under henvisning til Rådets afgørelse af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa ("FN/ECE") om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter ("Overenskomst af 1958 som revideret")[1],

under henvisning til Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (rammedirektiv)[2], særlig artikel 34, stk. 2,

under henvisning til Europa-Parlamentets og Rådets forordning (EF) nr. 661/2009 af 13. juli 2009 om krav til typegodkendelse for den generelle sikkerhed af motorkøretøjer, påhængskøretøjer dertil samt systemer, komponenter og separate tekniske enheder til sådanne køretøjer[3], særlig artikel 5, stk. 2,

under henvisning til forslag fra Europa-Kommissionen[4],

under henvisning til udtalelse fra Europa-Parlamentet[5] og

ud fra følgende betragtninger:

1. Køretøjer, der drives af elektriske fremdriftssystemer (hybridelektriske og rent elektriske biler) har et stort potentiale, når det gælder om at reducere emissionerne fra køretøjer, og betragtes derfor som en attraktiv løsningsmulighed på vejen til bæredygtig mobilitet.

2. Elektriske fremdriftssystemer drives ved høje spændingsniveauer. Med henblik på at tilvejebringe et højt niveau for den offentlige sikkerhed er det nødvendigt at fastsætte krav til typegodkendelsen for sikkerheden af køretøjers elektriske fremdriftssystemer.

3. De standardiserede forskrifter i regulativ nr. 100 fra FN's Økonomiske Kommission for Europa om godkendelse af køretøjer for så vidt angår specifikke krav til det elektriske fremdriftssystem skal fjerne tekniske hindringer for samhandelen med motorkøretøjer mellem de kontraherende parter i overenskomsten af 1958 og tilvejebringe et højt sikkerhedsniveau.

4. Ved Rådets afgørelse 97/836/EF har Unionen tiltrådt FN/ECE-regulativ nr. 100.

5. I direktiv 2007/46/EF fastsættes der mulighed for obligatorisk anvendelse af FN/ECE-regulativer i forbindelse med EF-typegodkendelse af køretøjer.

6. I henhold til forordning (EF) nr. 661/2009 skal fabrikanterne sikre, at køretøjer, systemer, komponenter og separate tekniske enheder opfylder kravene vedrørende elektrisk sikkerhed. Typegodkendelse i henhold til de relevante FN/ECE-regulativer, hvis anvendelse er gjort obligatorisk, betragtes som EF-typegodkendelse i overensstemmelse med nævnte forordning og gennemførelsesbestemmelserne hertil.

7. FN/ECE-regulativ nr. 100 bør integreres i systemet for godkendelse af motorkøretøjer og således tilføjes til den gældende EU-lovgivning —

VEDTAGET DENNE AFGØRELSE:

Artikel 1

8. Regulativ nr. 100, ændringsserie 01, fra FN's Økonomiske Kommission for Europa anvendes med virkning fra 1. januar 2013 obligatorisk i forbindelse med EF-godkendelse af hele køretøjer i henhold til artikel 6 og 9 i direktiv 2007/46/EF og i forbindelse med EF-typegodkendelse af køretøjer for så vidt angår elektrisk sikkerhed.

9. Regulativ nr. 100, ændringsserie 01, fra FN's Økonomiske Kommission for Europa anvendes med virkning fra 1. januar 2014 obligatorisk i forbindelse med registrering, salg og ibrugtagning af nye køretøjer.

10. Uanset bestemmelserne i stk. 1, anvendes regulativ nr. 100, ændringsserie 00, fra FN's Økonomiske Kommission for Europa med virkning fra 1. januar 2011 obligatorisk i forbindelse med EF-godkendelse af hele køretøjer i henhold til artikel 6 og 9 i direktiv 2007/46/EF og i forbindelse med EF-typegodkendelse af køretøjer for så vidt angår elektrisk sikkerhed.

11. Regulativ nr. 100, ændringsserie 00, fra FN's Økonomiske Kommission for Europa anvendes med virkning fra 1. januar 2012 obligatorisk i forbindelse med registrering, salg og ibrugtagning af nye køretøjer.

Artikel 2

Denne afgørelse træder i kraft dagen efter offentliggørelsen i Den Europæiske Unions Tidende .

Artikel 3

Denne afgørelse er rettet til medlemsstaterne.

Udfærdiget i Bruxelles, den […].

På Rådets vegne

Formand

[1] EFT L 346 af 17.12.1997, s. 78.

[2] EUT L 263 af 9.10.2007, s. 1.

[3] EUT L 200 af 31.7.2009, s. 1.

[4] EUT C […] af […], s. […].

[5] EUT C […] af […], s. […].